Maankäyttö- ja rakennuslain (132/1999) mukaan huoneistojärjestelyt ovat toimenpideluvanvaraisia. Kunnalla ei ole ollut mahdollisuutta vapauttaa huoneistojärjestelyjä luvanvaraisuudesta. Nykytilanteessa muutoksia on saatettu käsitellä rakennuslupa-asiana silloin, kun niillä on ollut vaikutusta rakennuksen käyttäjien turvallisuuteen ja terveydellisiin osioihin.
Vuodenvaihteessa voimaan tulevan rakentamislain (731/2023) myötä jatkossa käytössä on vain yksi lupamuoto, joka on rakentamislupa. Lain voimaantullessa luovutaan toimenpideluvasta ja ilmoitusmenettelystä. Korjaus- ja muutostöiden luvanvaraisuutta säädellään jatkossa yleisellä tasolla, jolloin luvanvaraisuuden harkinnassa on otettava huomioon esimerkiksi rakennuskohteen terveellisyyteen ja turvallisuuteen liittyvät seikat.
Rakentamislain mukaan rakentamislupaa hakiessa hakijan tulee liittää hakemukseen rakennuskohteesta ja sen laajuudesta riippuen riittävät selvitykset, kuten rakennuksen rakennussuunnitelmia vastaava tietomalli tai tiedot koneluettavassa muodossa. Nämä tiedot sisältävät myös ne tiedot, jotka kunnan on toimitettava väestötietojärjestelmään väestötietojärjestelmästä ja digi- ja väestötietoviraston varmennepalveluista annetun lain (661/2009) nojalla.
Osana meneillään olevaa rakennetun ympäristön tietojärjestelmän käyttöönottoa niin sanottu rakennus- ja huoneistotietorekisteri on siirretty osaksi Ryhti-järjestelmää. Tämä tulee olemaan rakennetun tiedon ensisijainen lähde. Myös Ryhti-tietojärjestelmään toimitettavien tietojen olla aina ajantasaisia, jotta ne voidaan välittää Väestötietojärjestelmään ja muille viranomaisille, kuten pelastusviranomaisille.